הוועדה המשותפת לוועדת הכנסת ולוועדת הכספים לעניין תקציב הכנסת, כנסת 18, פרוטוקול מספר 9, 2012-03-12 09:30

יריב לוין: בוקר טוב.

יריב לוין: אני פותח את ישיבת הוועדה המשותפת לתקציב הכנסת.

יריב לוין: על סדר-היום: שימוש בעודפי תקציב הכנסת משנת 2011 לשנת 2012 ושינויים בתקציב הכנסת לשנת 2012.

יריב לוין: בהתאם לבקשת יושב-ראש הכנסת, אנחנו מתבקשים לאשר את ההעברות והשימוש בעודפים והשינויים, כאמור.

יריב לוין: בבקשה, מי יציג?

דן לנדאו: החשב יציג.

חיים אורון: מה שאנחנו מבקשים זה להעביר משנת 2011 לשנת 2012, 180 מיליון שקלים, רובם למעשה עודפים מחויבים בגין התקשרויות משנת 2011 שעדיין לא שולמו, ויתבצעו בפועל בשנת 2012.

חיים אורון: מתוך ה-180 מיליון שקלים, כ-21 מיליון שקלים הם עודפים לא מחויבים שאותם אנחנו מבקשים להעביר על מנת להשתמש בעודפים של שנה שעברה לפרויקטים חדשים שנעשו השנה על-פי תוכנית העבודה של הכנסת.

חיים אורון: בנוסף לכך, אנחנו מבקשים העברת סכום של כ-14 מיליון שקלים מתוכנית לתוכנית לצורך שימוש לשיפוצים, שהם למעשה חלק מאותם פרויקטים חדשים שציינתי בהעברה משנה לשנה.

חיים אורון: בנוסף, עוד שני מיליון שקלים, כשהסכום הגדול מתוכם נובע כתוצאה מהתקשרות מחודשת עם חבלן לכנסת, במסגרת שירותים שאנחנו נקבל ממשטרת ישראל.

חיים אורון: הסעיף השלישי שאנחנו מבקשים זה העברה מהרזרבה של 4.3 מיליון, מתוכם 3 מיליון שקלים ביטול הקפאת השכר של חברי הכנסת.

חיים אורון: אנחנו מבקשים את ההעברה הזאת מהרזרבה מהסיבה שזה סכום חדש השנה אבל הוא יישאר קבוע במהלך כל השנים הבאות, לכן זוהי העברה מהרזרבה.

חיים אורון: בנוסף לכך, גידול בכוננויות של עובדי הכנסת כתוצאה מהיערכות מחדש בתפקודם של חברי הכנסת, וזמינותם לאחר שעות העבודה של עובדי הכנסת.

חיים אורון: אלה הבקשות שלנו.

יריב לוין: הערות, התייחסויות, השלמות.

ליה שמטוב: מחשבים – אחזקה ופיתוח מערכות מחשב.

ליה שמטוב: יש כנראה שעות שיא שבהן אף מחשב לא זז.

יריב לוין: כל השעות.

ליה שמטוב: צריך לעשות משהו עם המחשבים, פשוט אי-אפשר לעבוד.

דן לנדאו: בתחום המחשוב, חלק מהתקציבים המבוקשים הם לפיתוח ולייצוב מערכות ליבה – כמו למשל, ה"סנהדרין", שהיא כבר מאוד ותיקה, כבר די צולעת וכבר מאוד מאוד עמוסה.

דן לנדאו: דברים שאתם תחושו בהם כבר בפגרה הקרובה זה החלפת מחשבים בחדרים שלכם ושדרוג רוחב הפס שמשמש לגלישה באינטרנט בכל הכנסת, זה ישפיע עליכם בצורה מיידית.

דן לנדאו: עוד דבר שאתם תרגישו ראשונים זה מערכות שיאפשרו לכם לסרוק לתוך המחשבים מסמכים בצורה יותר יעילה.

דן לנדאו: אנחנו מודעים לאיטיות.

דן לנדאו: זה נובע משני גורמים עיקריים.

דן לנדאו: ראשית, יש לנו פה מערכת, כאמור, מאוד מאוד ותיקה, מאוד מאוד כבדה, והוסיפו עליה עוד ועוד ועוד אפליקציות במשך השנים, והיא מאוד מאוד מסרבלת ומאיטה את העבודה, ואני מתכוון ל"סנהדרין".

דן לנדאו: הגורם השני, יש הרבה מאוד ב-traffic, בתנועה בתוך המערכת, אנשים מעבירים מיילים מאוד מאוד כבדים שכוללים גם וידאו.

דן לנדאו: גם בגלישה באינטרנט כולנו רואים הרבה מאוד וידאו, וזה מכביד.

דן לנדאו: אני לא אומר את זה בביקורת, אני אומר את זה כתירוץ, כסיבה לכך שאנחנו עם שעות "פיק" שמאוד מעצבנות מבחינת הגלישה באינטרנט, ויש מצבים רבים שבהם הגלישה באינטרנט האלחוטי הרבה הרבה יותר טובה.

דן לנדאו: נפגשתי עם יושב-ראש הוועדה בשבוע שעבר, הוא העלה כמה שאלות קונקרטיות, אנחנו חוזרים אליו עם תשובות, והן היו כולן בתחום המחשוב.

דן לנדאו: אני מאוד מאוד מקווה שכאשר אתם תחזרו מהפגרה הקרובה, לפחות חברי הכנסת ברובם ירגישו שינוי די דרמטי.

דן לנדאו: הדבר ינבע, כאמור, מהחלפת מחשבים, מהעלאת רוחב הפס ומשני דברים נוספים.

דן לנדאו: קודם כול, המחשבים עוברים למערכת הפעלה Windows 7, מי שעדיין לא עבר.

דן לנדאו: זה דבר שמאוד מאוד מקל, אני אומר זאת מניסיון אישי שלי.

דן לנדאו: אנחנו עברנו בתוכנת המיילים מ- Outlook 2003 ל-Outlook 2010.

דן לנדאו: הדבר מאוד מאוד מקל מבחינת גודל תא הדואר שעומד לרשותכם, כי כולנו נחנקנו עם תאי דואר שכבר עולים על גדותיהם, ומבחינת מהירות התגובה של המערכת.

דן לנדאו: זה לא מושלם, זה רחוק ממושלם.

דן לנדאו: מספר המשתמשים במחשב גדל כל הזמן, אבל אני מקווה שאתם תראו שיפור דרמטי כשתחזרו מהפגרה.

ליה שמטוב: תודה.

ליה שמטוב: נושא נוסף – קיבלנו כולנו את הדוחות על "קשר עם הציבור".

ליה שמטוב: אחרי שקיבלתי טראומה כשקראתי עלי בעיתון - קיבלתי ממש טראומה – כתבתי מכתב, החתמתי את חברי הכנסת, לפחות להבדיל בין השנים.

ליה שמטוב: אני סיימתי את השנה ב-71,000 שקלים כשמגיע לי רק 68,000 שקלים, אז סיימתי ב-71,000 והתחלתי עם 84,000.

ליה שמטוב: למה?

דן לנדאו: את מדברת על סוף 2011?

ליה שמטוב: כן.

דן לנדאו: לדעתי תיקנו את העניין הזה בסוף 2011.

חיים אורון: אנחנו עשינו מה שביקשת.

ליה שמטוב: אני לא רואה את זה.

חיים אורון: יש למטה סעיף.

ליה שמטוב: תקציב לשנת 2011, 84,000 שקלים.

חיים אורון: זה התקציב שלך.

ליה שמטוב: נכון, זה התקציב שלי, אבל בשביל התקשורת אני אסיים את ה-84,000 שקלים, יגידו שאני - - -

דן לנדאו: חברת הכנסת שמטוב, בשנה קודמת העלית נקודה שהבנו אותה ולכן תיקנו אותה, שלפיה אמרת, כשהתקשורת משווה בין חברי כנסת שונים, היא אומרת: ליה שמטוב הוציאה 80,000, חבר כנסת אחר הוציא 40,000 – וואו, איזה בזבזנית.

ליה שמטוב: נכון.

דן לנדאו: לכן תיקנו את זה ושמנו כביכול בטור ההכנסות או בטור של התקציב כמה תקציב עמד לרשותך, ואז כולם רואים שהתחלת את השנה ואת לא במינוס.

דן לנדאו: זה מה שביקשת, אם את רוצה נעשה את זה אחרת.

חיים אורון: כמה סך ההוצאות שלך?

ליה שמטוב: 71,017 שקלים.

חיים אורון: מה התקציב שלך?

חיים אורון: מה כתוב למטה?

ליה שמטוב: 84,000 שקלים.

חיים אורון: יופי.

דן לנדאו: זה מה שביקשת.

ליה שמטוב: יפה, אבל אני לא ביקשתי את ה-84,000.

ליה שמטוב: מגיע לכולם 68,000?

חיים אורון: לא.

חיים אורון: לא.

ליה שמטוב: למה לא?

דן לנדאו: מי שאין לו לשכה, לא מגיע לו.

ליה שמטוב: למי שאין לשכה, ואם יש לשכה – 68,000.

חיים אורון: ואם יש 12,000 או אין 12,000?

ליה שמטוב: בסדר, אבל פה לא רואים.

ליה שמטוב: התקשורת רואה את המספרים – 71,000 ו-84,000.

חיים אורון: זה אומר שאת עמדת בתקציב, אפילו פחות.

דן לנדאו: אני לא מבין.

דן לנדאו: איך היית רוצה שנתקן את זה?

ליה שמטוב: לפי השנים.

ליה שמטוב: היה מגיע 68,000, לא השתמשתי ב-12,000 שקלים, זה עבר לשנה אחרי, כלומר 12,000 זה העברה.

דן לנדאו: 68,000 ועוד 12,000 זה 80,000.

דן לנדאו: יש לך 80,000.

ליה שמטוב: אני יודעת לספור, התקשורת לא.

חיים אורון: למה לא?

דן לנדאו: את היית רוצה שעל הדבר שכבר תיקנו, נוסיף גם אמירה מפורשת שאומרת איך הגעת ל-80,000.

ליה שמטוב: כן, מה זה 84,000 שקלים.

דן לנדאו: בסדר, אני לא רואה עם זה בעיה.

חיים אורון: לא, אני כן רואה.

דן לנדאו: למה?

חיים אורון: כי ישנן 120 קומבינציות.

ליה שמטוב: בסדר, אבל אני לא רוצה לראות ב"ידיעות אחרונות", ב"מעריב" ובכל מקום, שבסוף 2012 סיימתי את ה-84,000 שקלים ומגיע לי רק שישים ומשהו אלף.

דן לנדאו: אז את תהיי בבעיה.

דן לנדאו: אם תחרגי, אז בהחלט תהיי בבעיה.

ליה שמטוב: אני לא חורגת.

ליה שמטוב: אני מדברת על 84,000 שקלים.

ליה שמטוב: במרס 2013 אני אקבל שההוצאה שלי היתה 84,000 שקלים, ומגיע לי - - -

חיים אורון: לא, אגיד לך למה לא.

חיים אורון: כי כשייכנסו לשנת 2012, יראו בדיוק את הדף הזה, הרי אנחנו מפרסמים כל שנה.

ליה שמטוב: נכון, אבל מאיפה לקחתי את ה-84,000?

ליה שמטוב: אף אחד לא מסביר ש-12,000 עברו, אף אחד לא מסביר בעיתון.

חיים אורון: קודם כול, כן מסבירים כי יוצא בראש הדף של "קשר עם הציבור" שלכל חבר כנסת וחבר כנסת יש תקציב שונה מקודמו, שמורכב מהתקציב הבסיסי, מלשכה, מהעברה משנה קודמת, מחשבוניות שהוגשו, לכל חבר כנסת יש תקציב שונה לגמרי.

חיים אורון: לכל אחד ואחד ישנה הבהרה שאומרת את כל הפרטים האלה.

חיים אורון: ללכת ולציין לכל חבר כנסת ממה זה עובר, כמה זה בשנה הזאת, כמה בשנה שעברה, כמה חשבוניות של שנה קודמת הוא הגיש אבל לא רשמנו ובגלל זה הגדלנו לו את התקציב, וכו', זה פשוט מאוד לנהל הנהלת חשבונות באינטרנט.

ליה שמטוב: יכול להיות.

דן לנדאו: חברת הכנסת שמטוב, בשנה שעברה אמרת שהיה חשוב לך שכל הציבור יראה שאת לא חרגת מהתקציב שלך, וזה מה שעשינו.

חיים אורון: כל מה שעשינו זה רק בגלל מה שאת ביקשת, וככה זה היה מנוסח במכתב.

ליה שמטוב: זה מה שרואים במחשב.

חיים אורון: נכון.

ליה שמטוב: מי שמסתכל מבחוץ ורואה את תקציב 2011 – 84,000 שקלים – הוא רואה שמגיע לחבר כנסת יחד עם הלשכה שישים ומשהו אלף.

ליה שמטוב: איך אני הגעתי, אף אחד לא מסתכל על זה.

ליה שמטוב: צריך להיות כאן קו, 84,000 זה סך הכול.

דן לנדאו: זה מה שכתוב.

ליה שמטוב: צריך להיות 12,000 שקלים והעברה מהשנה, סך הכול 84,000 שקלים.

דן לנדאו: אנחנו נראה מה אפשר לעשות.

דן לנדאו: לדעתי, אם אנחנו נתייחס רק ל-12,000, זה לא - - -

חיים אורון: אתה לא יכול להתייחס רק ל-12,000.

חיים אורון: אתה לא יכול.

חיים אורון: אני חושב שזה מראה שלכל חבר כנסת וחבר כנסת – ודרך אגב, עשינו את זה בדיוק כפי שזה היה מנוסח במכתב שאת העברת לנו.

דן לנדאו: נכון.

חיים אורון: בדיוק מה שאת ביקשת במכתב, זה מה שעשינו.

ליה שמטוב: לא בדיוק.

דן לנדאו: אם היינו עושים דיסקליימר שהוא אחיד?

חיים אורון: אמרת במכתב שאת מבקשת שאנחנו ניתן את התקציב כפי שפירטתי במכתב ששלחתי אליכם בתחילת השנה.

ליה שמטוב: זה לא השתנה.

ליה שמטוב: כמו שקיבלתי בשנה שעברה.

חיים אורון: לא נכון.

חיים אורון: בשנה שעברה לא היה התקציב.

חיים אורון: בשנה שעברה לא היה התקציב, זו הפעם הראשונה שיש את התקציב, לפי הבקשה שלך.

ירדנה מלר-הורוביץ: האם זה יוצר לך בעיה מאוד קשה שלכל חבר כנסת יהיה הסכום האינדיבידואלי שלו, שתהיה העברה משנה קודמת?

חיים אורון: אבל זה לא רק העברה משנה קודמת.

חיים אורון: יש חברי כנסת שהתקציב שלהם בנוי משישה-שבעה אייטמים.

יריב לוין: למה?

יותם יקיר: בוא נציין באותיות קטנות מתחת ל-84,000, מורכב מכך וכך בסיס, וכו'.

חיים אורון: אגיד לך למה.

חיים אורון: יש את התקציב הבסיסי, יש לשכה.

יריב לוין: העברה משנה קודמת.

חיים אורון: יש העברה של 12,000.

חיים אורון: יש לשכה, אנחנו התחייבנו בהסכם אבל הוא לא הביא את החשבוניות, רק בשנה הבאה, אז הגדלנו לו את התקציב.

חיים אורון: יש חשבוניות של הוצאות "קשר עם הציבור" שהוא הביא לנו ביום 31 בדצמבר אבל לא הספקנו לרשום אותן, והמערכת נסגרה, כך שהגדלנו לו את התקציב.

חיים אורון: אתה לא מתאר לעצמך כמה אופציות קיימות.

יותם יקיר: נכון שעיתונאים לא תמיד יודעים לספור, זה נכון.

ליה שמטוב: הם לא רוצים.

יותם יקיר: וגם לא רוצים.

יותם יקיר: מה שיראו השנה אצלך זה שניצלת רק שבעים וקצת מתוך שמונים ומשהו, זה מה שיראו – שזה שינוי לעומת שנה שעברה, שינוי משמעותי, משום שבשנה שעברה לא היה כתוב מתוך כמה.

דן לנדאו: כשבאת אלינו בשנה שעברה, בעצם הטענה שלך היתה – חושבים שאני חרגתי, ולא חרגתי – וזה נותן מענה לעניין הזה.

יריב לוין: האמת, זה לא מעניין אותם.

יריב לוין: הם עושים רשימה של הצמרת של המוציאים, זה מה שהם עושים.

ליה שמטוב: אם הם כותבים שחבר כנסת קנה קומקום – בסדר.

יריב לוין: זה לפחות כבר לא יכתבו עכשיו.

ליה שמטוב: אבל כשהם מסתכלים על הסכום - - -

יותם יקיר: לא.

יותם יקיר: הם לוקחים את הגבוהים, ויש צדק בטענה שהגבוהים הם לא בהכרח אלה שעשו משהו לא בסדר, משום שאם התקציב שעמד לרשותם מלכתחילה הוא יותר גבוה, זה כדין.

יריב לוין: לא, זה ברור לגמרי.

יריב לוין: אולי אפשר להוסיף שורה שתבוא ותגיד "יתרה בלתי מנוצלת", כדי שזה יהיה כתוב, אולי זה יפתור משהו.

יריב לוין: שתהיה אמירה – יתרה בלתי מנוצלת.

חיים אורון: אין בעיה.

ליה שמטוב: או כולל יתרה משנים.

דן לנדאו: במקרה שלה יהיה כתוב 2,000 שקלים לא מנוצל?

נדב כספי: לא.

נדב כספי: 12,000.

יריב לוין: 12,000, כמה שזה לא יהיה - יתרה בלתי מנוצלת.

דן לנדאו: זה סטנדרטי לכולם.

חיים אורון: לא.

חיים אורון: לא.

יריב לוין: לא, הסכום משתנה בין אחד לאחד, אבל זאת לא בעיה, זה ממילא להחסיר.

חיים אורון: זאת לא בעיה.

חיים אורון: יתרה בלתי מנוצלת, יש כמה בודדים - - -

יריב לוין: ואז יהיה ברור שלא רק שלא חרגת, אלא גם לא ניצלת.

חיים אורון: עם זה אין לי בעיה.

דן לנדאו: אבל הכמה בודדים האלה, בסוף הם חוטפים על הראש הכול מהתקשורת.

ליה שמטוב: אם זה מעל 68,000 שקלים, הם מתחילים לכתוב את השמות של חברי הכנסת – השתמשו ב-70,000 שקלים, ב-84,000 שקלים, ב-90,000 שקלים.

דן לנדאו: לזה אתם מסוגלים?

דן לנדאו: לציין את היתרה הבלתי מנוצלת מהשנה הקודמת?

יריב לוין: זאת לא בעיה.

קריאה: כן.

דן לנדאו: נכון שזה פרסונלי, אבל זה לא נכנס - - -

חיים אורון: מה זאת אומרת יתרה בלתי מנוצלת?

דן לנדאו: זאת אומרת, אם פלוני העביר 12,000 אתם תכתבו 12,000; פלוני העביר 11,000.

חיים אורון: אבל זה רק חלק.

דן לנדאו: נכון, אבל היתרה הבלתי מנוצלת, זו הסיבה - - -

ליה שמטוב: תקציב, כולל יתרה משנים קודמות.

קריאה: אבל אנחנו מציינים את זה במלל?

יותם יקיר: את זה אנחנו מציינים בדיסקליימר שהכנו להתחלה.

יריב לוין: הרי בדף שכתבתם אתם כותבים מה היה הסכום שעמד לרשותו, אתם כותבים כמה הוא הוציא, אז מה הבעיה לעשות א' פחות ב'?

חיים אורון: זאת לא בעיה, אבל היא רוצה את ה-breakdown של א' פחות השני.

יריב לוין: לא, זה אני מבין שיש בעיה לעשות.

ליה שמטוב: אני לא רוצה שום דבר.

ליה שמטוב: אני מפה מבינה שהתקציב שלי הוא 84,000 שקלים, כשמגיע לי רק 68,000.

חיים אורון: לא נכון, מגיע לך 84,000.

ליה שמטוב: 68,000 מגיע לי, ואני הוצאתי 71,000.

חיים אורון: אנחנו נוסיף מלל שמסביר למה לכל חבר כנסת וחבר כנסת יש תקציב שונה מהתקציב השני, וגם מה-68,000 שקלים.

חיים אורון: אנחנו לא יכולים לציין לכל חבר כנסת פירוט ממה זה נובע.

ליה שמטוב: אני לא רוצה פירוט.

ליה שמטוב: כמו שהיושב-ראש אמר, כולל את היתרה משנה קודמת.

חיים אורון: יהיה כתוב שזה כולל.

דן לנדאו: חברת הכנסת שמטוב, אנחנו הרי מנסים להיות מקסימום גמישים לטובתכם.

דן לנדאו: אם אנחנו נעשה הפוך, התוצאה תהיה שלא נוכל להעביר יתרה משנה לשנה, הרבה כסף ייזרק לפח מבחינתכם.

דן לנדאו: התוצאה תהיה שאנחנו נצטרך לסגור את החלון של החשבות חודשיים לפני סוף השנה ולהגיד לכם – אין קניות בנובמבר-דצמבר, כל מיני דברים כאלה שהם לא משרתים את הקונספט שלנו של שירות VIP.

ליה שמטוב: לא, זה בסדר.

דן לנדאו: נסגור את הכול, נגיד - עכשיו ספירת מלאי, תחזרו בינואר.

דן לנדאו: זה לא יהיה טוב.

ליה שמטוב: זה בסדר, אבל לכתוב "כולל" בסוגריים.

דן לנדאו: כולל העברה משנה קודמת.

ירדנה מלר-הורוביץ: זה מצוין.

דן לנדאו: בסדר?

דן לנדאו: זה אתה מסוגל.

חיים אורון: בסדר.

דן לנדאו: דרך אגב, אפשר לכתוב את זה לכולם.

דן לנדאו: כל מי שהוא מעל 68,000, אתה כותב: כולל העברה משנה קודמת, אתה לא צריך לפרט איזו העברה, ואז סגרת את כל הפינות.

חיים אורון: אוקיי.

יריב לוין: הערות נוספות?

יריב לוין: אין.

יריב לוין: נקיים שתי הצבעות נפרדות.

יריב לוין: הבקשה הראשונה של יושב-ראש הכנסת – לאשר שימוש בעודפי תקציב משנת 2011 לשנת 2012 בסך כולל של 180,630 אלפי שקלים, על-פי הפירוט שמופיע בנספח למכתב וכפי שהוצג על-ידי חשב הכנסת.

יריב לוין: מי בעד?

יריב לוין: בעד – 2

יריב לוין: נמנעים – אין

יריב לוין: 2 בעד, אין מתנגדים, אין נמנעים.

יריב לוין: אושר.

יריב לוין: הבקשה השנייה - לאשר העברה מסעיף לסעיף בתקציב לשנת 2012, בסך כולל של 20,580 אלפי שקלים, על-פי הפירוט בנספח במכתבו של יושב-ראש הכנסת, והעברות כפי שניתנו על-ידי חשב הכנסת.

יריב לוין: מי בעד?

יריב לוין: בעד – 2

יריב לוין: נמנעים – אין

יריב לוין: 2 בעד, אין מתנגדים, אין נמנעים.

יריב לוין: אושר.

יריב לוין: תודה רבה ואני מודה לכולם.

יריב לוין: הישיבה נעולה.